FI Euroopan unionin virallinen lehti L 132/95

KOMISSION ASETUS (EU) 2016/805,

annettu 20 päivänä toukokuuta 2016,

Euroopan parlamentin ja neuvoston asetuksen (EY) N:o 396/2005 liitteen IV muuttamisesta tehoaineiden Streptomyces K61 (aiemmin S. griseoviridis), Candida oleophilan O-kanta, FEN 560 (jota kutsutaan myös sarviapilaksi tai sarviapilan siemenjauheeksi), metyylidekanoaatti (CAS-nro 110-42-9), metyylioktanoaatti (CAS-nro 111-11-5) ja terpenoidiseos QRD 460 osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 5 artiklan 1 kohdan,

sekä katsoo seuraavaa:

(1) Tehoaineille Streptomyces K61 (aiemmin S. griseoviridis), Candida oleophilan O-kanta, FEN 560 (jota kutsutaan myös sarviapilaksi tai sarviapilan siemenjauheeksi), metyylidekanoaatti (CAS-nro 110-42-9), metyylioktanoaatti (CAS-nro 111-11-5) ja terpenoidiseos QRD 460 ei ole vahvistettu erityisiä jäämien enimmäismääriä. Koska kyseisiä aineita ei ole sisällytetty asetuksen (EY) N:o 396/2005 liitteeseen IV, sovelletaan kyseisen asetuksen 18 artiklan 1 kohdan b alakohdassa vahvistettua oletusarvoa 0,01 mg/kg. Metyylidekanoaatti (CAS-nro 110-42-9) ja metyylioktanoaatti (CAS-nro 111-11-5) kuuluvat rasvahapot C7-C20 -ryhmään, joka sisältyy asetuksen (EY) N:o 396/2005 liitteeseen IV.

(2) FEN 560:n (jota kutsutaan myös sarviapilaksi tai sarviapilan siemenjauheeksi) osalta Euroopan elintarviketurvallisuusviranomainen, jäljempänä ’elintarviketurvallisuusviranomainen’, totesi (2), että kyseisen aineen sisällyttäminen asetuksen (EY) N:o 396/2005 liitteeseen IV on aiheellista.

(3) Terpenoidiseos QRD 460:n osalta elintarviketurvallisuusviranomainen totesi (3), että kyseisen aineen sisällyttäminen asetuksen (EY) N:o 396/2005 liitteeseen IV on aiheellista.

(4) Streptomyces K61:n (aiemmin S. griseoviridis) (4) osalta elintarviketurvallisuusviranomainen ei pystynyt tekemään päätelmää kuluttajien ravinnon välityksellä tapahtuvaa altistumista koskevasta riskiarvioinnista, koska kaikkia tietoja ei ollut saatavilla ja oli tarpeen, että riskinhallinnasta vastaavat tahot käsittelevät vielä asiaa. Lisäkäsittelyn tulokset esitetään tarkastelukertomuksessa (5), jossa todetaan, että kyseisen aineen metaboliiteista ihmisille aiheutuva riski on erittäin vähäinen. Tämän vuoksi on aiheellista sisällyttää kyseinen aine asetuksen (EY) N:o 396/2005 liitteeseen IV.

(5) Candida oleophilan O-kannan (6) osalta elintarviketurvallisuusviranomainen ei pystynyt tekemään päätelmää kuluttajien ravinnon välityksellä tapahtuvaa altistumista koskevasta riskiarvioinnista, koska kaikkia tietoja ei ollut saatavilla ja oli tarpeen, että riskinhallinnasta vastaavat tahot käsittelevät vielä asiaa. Lisäkäsittelyn tulokset esitetään tarkastelukertomuksessa (7), jossa todetaan, että kyseisen aineen metaboliiteista ihmisille aiheutuva riski on erittäin vähäinen. Tämän vuoksi on aiheellista sisällyttää kyseinen aine asetuksen (EY) N:o 396/2005 liitteeseen IV.

(6) Metyylidekanoaatti (CAS-nro 110-42-9) sisällytettiin neuvoston direktiivin 91/414/ETY (8) liitteeseen I komission direktiivillä 2008/127/EY (9), ja sen katsotaan olevan hyväksytty Euroopan parlamentin ja neuvoston asetuksen (EY) N:o 1107/2009 (10) nojalla. Kyseisen aineen osalta ei todettu merkityksellisiä epäpuhtauksia. Lisäksi luonnollinen altistuminen metyylidekanoaatille on huomattavasti suurempi kuin kyseisen aineen käyttöön kasvinsuojeluaineena liittyvä altistuminen. Sen vuoksi on aiheellista sisällyttää edelleen kyseinen aine asetuksen (EY) N:o 396/2005 liitteeseen IV mutta erillään rasvahapot C7-C20 -ryhmästä avoimuuden varmistamiseksi.

(7) Metyylioktanoaatti (CAS-nro 111-11-5) sisällytettiin direktiivin 91/414/ETY liitteeseen I direktiivillä 2008/127/EY, ja sen katsotaan olevan hyväksytty asetuksen (EY) N:o 1107/2009 nojalla. Kyseisen aineen osalta ei todettu merkityksellisiä epäpuhtauksia. Lisäksi luonnollinen altistuminen metyylioktanoaatille on huomattavasti suurempi kuin kyseisen aineen käyttöön kasvinsuojeluaineena liittyvä altistuminen. Sen vuoksi on aiheellista sisällyttää edelleen kyseinen aine asetuksen (EY) N:o 396/2005 liitteeseen IV mutta erillään rasvahapot C7-C20 -ryhmästä avoimuuden varmistamiseksi.

(8) Sen vuoksi asetusta (EY) N:o 396/2005 olisi muutettava.

(9) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Lisätään asetuksen (EY) N:o 396/2005 liitteeseen IV seuraavat kohdat aakkosjärjestyksessä: Streptomyces K61 (aiemmin S. griseoviridis), Candida oleophilan O-kanta, FEN 560 (jota kutsutaan myös sarviapilaksi tai sarviapilan siemenjauheeksi), metyylidekanoaatti (CAS-nro 110-42-9), metyylioktanoaatti (CAS-nro 111-11-5) ja terpenoidiseos QRD 460.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 20 päivänä toukokuuta 2016. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) Euroopan elintarviketurvallisuusviranomainen; Conclusion on the peer review of the pesticide risk assessment of the active substance fenugreek seed powder (FEN 560). EFSA Journal (2010); 8(3):1448, s. 50.

(3) EFSA (Euroopan elintarviketurvallisuusviranomainen), 2014. Conclusion on the peer review of the pesticide risk assessment of the active substance terpenoid blend QRD-460. EFSA Journal 2014; 12(10):3816, s. 41.

(4) Euroopan elintarviketurvallisuusviranomainen; Conclusion on the peer review of the pesticide risk assessment of the active substance Streptomyces K61 (formerly Streptomyces griseoviridis). EFSA Journal 2013; 11(1):3061, s. 40.

(5) Tehoaineen Streptomyces K61 (aiemmin S. griseoviridis) tarkastelukertomus, viimeistelty elintarvikeketjua ja eläinten terveyttä käsittelevän pysyvän komitean kokouksessa 11. heinäkuuta 2008, tehoaineen Streptomyces K61 (aiemmin S. griseoviridis) sisällyttämiseksi direktiivin 91/414/ETY liitteeseen I. SANCO/1865/08 – rev. 5, 11.7.2014.

(6) Euroopan elintarviketurvallisuusviranomainen; Conclusion on the peer review of the pesticide risk assessment of the active substance Candida oleophila strain O, EFSA Journal 2012;10(11):2944, s. 27.

(7) Tehoaineen Candida oleophilan O-kanta tarkastelukertomus, viimeistelty elintarvikeketjua ja eläinten terveyttä käsittelevän pysyvän komitean kokouksessa 15. maaliskuuta 2013, Candida oleophilan O-kanta hyväksymiseksi tehoaineeksi asetuksen (EY) N:o 1107/2009 mukaisesti. SANCO/10395/2013 – rev. 1, 15. maaliskuuta 2014.

(8) Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1).

(9) Komission direktiivi 2008/127/EY, annettu 18 päivänä joulukuuta 2008, neuvoston direktiivin 91/414/ETY muuttamisesta useiden tehoaineiden sisällyttämiseksi siihen (EUVL L 344, 20.12.2008, s. 89).

(10) Euroopan parlamentin ja neuvoston asetus (EY) N:o 1107/2009, annettu 21 päivänä lokakuuta 2009, kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta (EUVL L 309, 24.11.2009, s. 1).